ਸਿਨੇਮਾ ਸਮਾਜ ਦਾ ਸ਼ੀਸ਼ਾ ਹੁੰਦਾ ਹੈ। ਸਮਾਜ ਵਿੱਚ ਆਮ ਇਨਸਾਨ ਭ੍ਰਿਸ਼ਟਾਚਾਰ ‘ਚ ਇਸ ਹੱਦ ਤਕ ਜਕੜਿਆ ਹੋਇਆ ਹੈ ਕਿ ਉਹ ਚਾਹੁੰਦੇ ਹੋਏ ਵੀ ਇਸ ਨੂੰ ਖ਼ਤਮ ਨਹੀਂ ਕਰ ਸਕਦਾ। ਫ਼ਿਲਮਸਾਜ਼  ਰੂਮੀ ਜਾਫਰੀ ਨੇ ਇਸੇ ਵਿਸ਼ੇ ਨੂੰ ਲੈ ਕੇ ਫ਼ਿਲਮ ‘ਗਲੀ ਗਲੀ ਚੋਰ ਹੈ’ ਬਣਾਈ ਹੈ। ਰੂਮੀ ਜਾਫਰੀ ਮੁਤਾਬਕ ਪੂਰੇ ਮੁਲਕ ‘ਚ ਭ੍ਰਿਸ਼ਟਾਚਾਰ ਦੇ ਮੁੱਦੇ ‘ਤੇ ਹੋਏ ਹੰਗਾਮੇ ਨਾਲ ਉਨ੍ਹਾਂ ਦੀ ਫ਼ਿਲਮ ਦਾ ਕੋਈ ਸਬੰਧ ਨਹੀਂ ਹੈ। ਉਨ੍ਹਾਂ ਕਿਹਾ,  ”ਹਾਲਾਂਕਿ ਪੂਰੇ ਮੁਲਕ ਵਿੱਚ ਹੋਏ ਅੰਦੋਲਨ ਅਤੇ ਮੇਰੀ ਫ਼ਿਲਮ ਦੋਵਾਂ ਦਾ ਮੁੱਖ ਮੁੱਦਾ  ਭ੍ਰਿਸ਼ਟਾਚਾਰ ਹੈ ਪਰ ਸਾਡੀ ਫ਼ਿਲਮ ਇਸ ਕੌੜੇ ਸੱਚ ਨੂੰ ਵਿਗਿਆਨਕ ਢੰਗ ਨਾਲ ਬਿਆਨਦੀ ਹੋਈ ਮਨੋਰੰਜਨ ਕਰਦੀ ਹੈ। ਫ਼ਿਲਮ ਵਿੱਚ ਦਿਖਾਇਆ ਗਿਆ ਹੈ ਕਿ ਇੱਕ ਆਮ ਬੈਂਕ ਕਰਮਚਾਰੀ ਕਿਵੇਂ ਭ੍ਰਿਸ਼ਟ ਤੰਤਰ ‘ਚ ਫਸ ਕੇ ਬਰਬਾਦ ਹੋ ਜਾਂਦਾ ਹੈ। ਆਮ ਲੋਕ ਕਿਸੇ ਨਾ ਕਿਸੇ ਪੱਧਰ ਉਤੇ ਮੇਰੀ ਫ਼ਿਲਮ ਨਾਲ ਜੁੜਿਆ  ਮਹਿਸੂਸ ਕਰਦਾ ਹੈ।”
ਇਸ ਦੀ ਕਹਾਣੀ ਭੁਪਾਲ ਦੇ ਰਹਿਣ ਵਾਲੇ ਭਾਰਤ ਦੁਆਲੇ ਘੁੰਮਦੀ ਹੈ। ਉਹ ਬੈਂਕ ਕੈਸ਼ੀਅਰ ਹੈ। ਇਸ ਦੇ ਨਾਲ ਹੀ ਉਹ ਰਾਮਲੀਲ੍ਹਾ ਵਿੱਚ ਹਨੂੰਮਾਨ ਦੀ ਭੂਮਿਕਾ ਨਿਭਾਉਂਦਾ ਹੈ। ਉਹ ਪੁਰਾਣੀਆਂ ਕਦਰਾਂ-ਕੀਮਤਾਂ ਵਿੱਚ ਯਕੀਨ ਰੱਖਣ ਵਾਲੇ ਆਪਣੇ ਪਿਤਾ ਸ਼ਿਵਨਰਾਇਣ ਨਾਲ ਰਹਿੰਦਾ ਹੈ, ਜੋ ਦੇਸ਼ ਵਿੱਚ ਭ੍ਰਿਸ਼ਟਾਚਾਰ ਮੁਕਤ ਪ੍ਰਸ਼ਾਸਨ ਚਾਹੁੰਦਾ ਹੈ। ਭਾਰਤ ਦੀ ਸਕੂਲ ਅਧਿਆਪਕਾ ਪਤਨੀ ਨਿਸ਼ਾ ਉਸ ਨੂੰ ਬੈਂਕ ਦਾ ਮੈਨੇਜਰ ਬਣਿਆ ਦੇਖਣਾ ਚਾਹੁੰਦੀ ਹੈ। ਕਾਲ ਸੈਂਟਰ ਵਿੱਚ ਕੰਮ ਕਰਨ ਵਾਲੀ ਇੱਕ ਕੁੜੀ ਅਮਿਤਾ ਇਸ ਪਰਿਵਾਰ ਕੋਲ ਰਹਿੰਦੀ ਹੈ। ਉਹ ਚਾਹੁੰਦੀ ਹੈ ਕਿ ਭਾਰਤ ਉਸ ਨੂੰ ਸਕੂਟਰ  ‘ਤੇ ਬਿਠਾ ਕੇ ਘੁੰਮਾਵੇ ਅਤੇ ਉਸ ਨੂੰ ਸਕੂਟਰ ਚਲਾਉਣਾ ਸਿਖਾਵੇ।
ਦੂਜੇ ਪਾਸੇ ਭਾਰਤ ਰਾਮਲੀਲ੍ਹਾ ਵਿੱਚ ਹਨੂੰਮਾਨ ਦੀ ਥਾਂ ਭਗਵਾਨ ਰਾਮ ਦਾ ਕਿਰਦਾਰ ਨਿਭਾਉਣਾ ਚਾਹੁੰਦਾ ਹੈ, ਜੋ ਫਿਲਹਾਲ ਵਿਧਾਇਕ ਮੰਕੂ ਤ੍ਰਿਪਾਠੀ ਦਾ ਛੋਟਾ ਭਰਾ ਸੱਟੂ ਤ੍ਰਿਪਾਠੀ ਨਿਭਾਅ ਰਿਹਾ ਹੈ। ਦੋਵਾਂ ਭਰਾਵਾਂ ਨੂੰ ਭਾਰਤ ਤੋਂ ਮੁਸ਼ਕਲਾਂ ਹਨ। ਸੱਟੂ ਚੰਗਾ ਕਲਾਕਾਰ ਨਹੀਂ ਹੈ। ਉਸ ਨੂੰ ਤਕਲੀਫ਼ ਇਹ ਹੈ ਕਿ ਭਾਰਤ ਰਾਮਲੀਲ੍ਹਾ ਵਿੱਚ ਹਨੂੰਮਾਨ ਦੀ ਭੂਮਿਕਾ ਵਧੀਆ ਢੰਗ ਨਾਲ ਨਿਭਾਅ ਕੇ ਦਰਸ਼ਕਾਂ ਦੀ ਵਾਹ-ਵਾਹ ਖੱਟਦਾ ਹੈ। ਮੰਕੂ ਨੂੰ ਸ਼ਿਕਾਇਤ ਹੈ ਕਿ ਭਾਰਤ ਨੇ ਮੰਕੂ ਨੂੰ ਚੋਣ ਪ੍ਰਚਾਰ ਲਈ ਆਪਣੇ ਮਕਾਨ ਦਾ ਕਮਰਾ ਦੇਣ ਤੋਂ ਇਨਕਾਰ ਕੀਤਾ। ਭਾਰਤ ਦੇ ਪਿਤਾ ਵੱਲੋਂ ਮੰਕੂ ਦੇ ਵਿਰੋਧੀ ਨੂੰ ਚੋਣ ਪ੍ਰਚਾਰ ਲਈ ਕਮਰਾ ਦੇਣਾ ਬਲਦੀ ‘ਤੇ ਤੇਲ ਦਾ ਕੰਮ ਕਰਦਾ ਹੈ।
ਇੱਕ ਰਾਤ ਹੌਲਦਾਰ ਪਰਸ਼ੂਰਾਮ ਕੁਸ਼ਵਾਹਾ ਭਾਰਤ ਨੂੰ ਦੱਸਦਾ ਹੈ ਕਿ ਭਾਰਤ ਦੇ ਘਰੋਂ ਚੋਰੀ ਹੋਏ ਪੱਖੇ ਦੇ ਚੋਰ ਦਾ ਪਤਾ ਲੱਗ ਗਿਆ ਹੈ। ਇਸ ਲਈ ਅਗਲੇ ਦਿਨ ਉਹ ਅਦਾਲਤ ‘ਚ ਮੌਜੂਦ ਰਹੇ। ਭਾਰਤ ਤਾਂ ਅਦਾਲਤ ਪਹੁੰਚ ਜਾਂਦਾ ਹੈ ਪਰ ਗਵਾਹ ਨਹੀਂ ਪੁੱਜਦਾ। ਹਾਲਾਤ ਅਜਿਹੇ ਬਣ ਜਾਂਦੇ ਹਨ ਕਿ ਆਪਣਾ ਪੱਖਾ ਵਾਪਸ ਲੈਣ ਲਈ ਭਾਰਤ ਨੂੰ ਵਕੀਲ, ਚੋਰ, ਪੁਲੀਸ ਤੋਂ ਲੈ ਕੇ ਜੱਜ ਤਕ ਰਿਸ਼ਵਤ ਦੇਣੀ ਪੈਂਦੀ ਹੈ। ਇਸ ਨਾਲ ਭਾਰਤ ਦੀ ਜ਼ਿੰਦਗੀ ਬਦਲ ਜਾਂਦੀ ਹੈ। ਅਖ਼ਬਾਰ ਭਾਰਤ ਬਾਰੇ ਤਰ੍ਹਾਂ-ਤਰ੍ਹਾਂ ਦੀਆਂ ਖ਼ਬਰਾਂ ਛਾਪਦੇ ਹਨ।
‘ਗਲੀ ਗਲੀ ਚੋਰ ਹੈ’ ਦੇ ਨਿਰਦੇਸ਼ਕ ਰੂਮੀ ਜਾਫਰੀ ਦਾ ਕਹਿਣਾ ਹੈ ਕਿ ਇਹ ਭ੍ਰਿਸ਼ਟਾਚਾਰ ਬਾਰੇ ਕਾਮੇਡੀ ਫ਼ਿਲਮ ਹੈ। ਇਸ ਵਿੱਚ ਆਮ ਆਦਮੀ ਦੇ ਮਾਨਸਿਕ, ਆਰਥਿਕ ਤੇ ਸਮਾਜਿਕ ਹਾਲਾਤ ਉਤੇ ਵਿਅੰਗ ਕੀਤਾ ਗਿਆ ਹੈ। ਫ਼ਿਲਮ ਰਾਹੀਂ ਸਵਾਲ ਉਠਾਇਆ ਹੈ ਕਿ ਕੀ ਆਮ ਆਦਮੀ ਦੀ ਜ਼ਿੰਦਗੀ ਮਖੌਲ ਬਣ ਕੇ ਰਹਿ ਗਈ ਹੈ। ਇਸ ਦਾ ਫਿਲਮਾਂਕਣ ਭੁਪਾਲ ਵਿਖੇ ਕੀਤਾ ਗਿਆ ਹੈ। ਇਸ ਦੇ ਨਿਰਮਾਤਾ ਨਿਤਿਨ ਮਨਮੋਹਨ ਅਤੇ ਸੰਗੀਤਾ ਅਹਿਰੇ, ਸੰਗੀਤਕਾਰ ਅਨੂ ਮਲਿਕ, ਗੀਤਕਾਰ ਰਾਹਤ ਇੰਦੌਰੀ ਅਤੇ ਸਵਾਨੰਦ ਕਿਰਕਿਰੇ ਹਨ। ਫ਼ਿਲਮ ਦੀ ਕਹਾਣੀ ਮੁਮਕਸ਼ੂ ਮੁਦਗਲ ਨੇ ਲਿਖੀ ਹੈ। ਅਕਸ਼ੈ ਖੰਨਾ, ਸ਼ੀਆ ਮਿਸ਼ਰਾ, ਮੁਗਧਾ ਗੌਡਸੇ, ਸਤੀਸ਼ ਕੌਸ਼ਿਕ ਅਤੇ ਅਨੂ ਕਪੂਰ ਇਸ ਦੇ ਮੁੱਖ ਕਲਾਕਾਰ ਹਨ।

ਪ੍ਰਸ਼ਨਃ ਫ਼ਿਲਮ ‘ਗਲੀ ਗਲੀ ਚੋਰ ਹੈ’ ਦਾ ਨਿਰਮਾਤਾ ਕੌਣ ਹੈ?
ਉੱਤਰਃ ਨਿਤਿਨ ਮਨਮੋਹਨ  ਫ਼ਿਲਮ ‘ਗਲੀ ਗਲੀ ਚੋਰ ਹੈ’ ਦਾ ਨਿਰਮਾਤਾ ਹੈ।